钦定古今图书集成/明伦汇编/官常典/第402卷 > 黄绍杰
## 钦定古今图书集成/明伦汇编/官常典/第402卷 > 黄绍杰

按《明外史》本传：“绍杰，万安人。天启五年进士。授中书
舍人。崇祯元年，考选给事中。方需次，劾南京御史李
时馨、徐复阳謟附逆奄，罢之，补受兵科。蓟辽总督曹
文衡与监视中官邓希诏相讦，绍杰上言：‘文衡烈士，
受内臣指摘，何颜立三军上？宜亟更；希诏亦不宜留’。
同官李春旺亦言之。帝怒，切责二人。文衡乃自陈六”
罪乞罢。帝不许，而心颇不悦。无何，文衡以劳疾乞归，
遂夺职闲住。绍杰居久之，屡迁刑科左给事中。七年
五月，久旱求言。绍杰上疏曰：“汉世每逢灾异，策免三
公，而宰执亦引罪求罢。近因久旱，陛下修明政治，大
纳谠言，可谓应天以实矣。而雨泽犹未降者，盖天有
所甚怒而不解也。去岁周延儒罢，特”召旧辅何如宠？
中外以为君子道长，转否为泰之时，乃如宠徘徊道
路不至者，盖君子小人不能并立，有所疑畏而不肯
前耳。次辅温体仁，秉政数载，上干天和，无岁不旱暵，
无日不风霾，无人不愁怨，无地不灾异，无处不盗贼。
譬如庸医，已致人垂尽而犹不释手，将遂听其俱尽
乎？且体仁秉政既久，窥瞷自工，中外诸臣悉承其喜
怒。一人当用，则曰“此与体仁不合者也”；一事当行，则
曰“此体仁所不乐闻者也。”覆一疏，则曰“惧体仁之意
别有所属也。”建一议，则曰“恐犯体仁忌讳，撄其凶锋
也。”凡此皆召变之尤，舆情所共郁者。而言出祸随，谁
敢为陛下正告之？《传》曰：“小人之使为国家，灾害并至，
虽有善者，亦无如之何矣。愿陛下三复斯言，罢体仁
以回天意。若体仁罢而甘霖不降，即杀臣以正欺君
之罪。”当是时，帝方厚眷体仁，贬绍杰一秩。体仁犹力
辨，且讦其别有指授。绍杰乃上言：“近廷臣言事，即指
及乘舆，犹荷优容。独一字涉体仁，必遭贬黜。毋论往
日，即自冬徂春，当凶锋者几人矣。谁不爱功名而猥
听人指授邪？”因列其乱政实迹：一不肯设立总督，因
庇兵部侍郎彭汝楠，致失机宜。一用贪秽私人胡锺
麟为职方郎中，遂黜李继贞。一嘱尚书闵洪学起私
人唐世济为南京总宪。一、锢正人瞿式耜等。一、庇姻
娅沈棨，以负罪道臣骤擢宣府巡抚，致私款辱国，轻
拟充军。一庇主考丁进，磨勘俱从宽典。且曰：“臣所仰
祝圣明洞烛体仁奸欺者，其说不过两端。下惟朋党
一语，可以箝言官之口，挑善类之祸；上惟票拟一语，
可以激圣明之怒，盖愤误之愆。试观今日灾异盗贼
谁执其咎？将焉用彼相哉？”帝以挟私求胜，切责之。体
仁再辨，复以朋党为言。绍杰既奉旨降调，复言体仁
受铜商王诚金，其长子俨受巡抚棨及两淮巡盐高
钦顺等金，皆万馀。体仁又用门客王治，每事居闲，酬
以青浦主簿。东南之利，皆由治转输。体仁私邸两被
盗，失黄金宝玉无筭，匿不敢言。帝仍切责，遂调为上
林苑署丞，迁行人司副。八年，贼犯皇陵，绍杰愤，复劾
体仁误国召寇。帝怒，再谪应天府检校。屡迁南京吏部郎中，卒。福王时，复故官。